## Els graus universitaris amb les notes de tall més altes baixen fins a 0,785 punts després de la segona adjudicació

*** És la primera vegada que la Conselleria d’Educació centralitza l’adjudicació i llistes d’espera en coordinació amb les cinc universitats públiques
* Les pròximes adjudicacions tindran lloc el 24 i 30 de juliol; el 4, 11, 18 i 25 de setembre i el 2 d’octubre**

La Conselleria d’Educació, Cultura, Universitats i Ocupació ha fet la segona adjudicació de places universitàries i ha gestionat les llistes d’espera per primera vegada de manera centralitzada a través d’una nova plataforma telemàtica.

Després d’esta segona adjudicació, els deu graus universitaris amb les notes de tall més altes han baixat fins a 0,785 punts. Així, en este moment la nota de tall d’estos graus ha variat de la manera següent:

1. Doble grau en Física i Matemàtiques impartit en la Universitat de València passa d’un 13,578 a un 13,345. El que suposa 0,233 punts de diferència.

2. PARS en Enginyeria Aeronàutica (via grau en Enginyeria Aeroespacial) impartit per la Universitat Politècnica de València passa d’un 13,371 a un 13,282, 0,089 punts de diferència.

3. Doble grau en Enginyeria Informàtica i Matemàtiques impartit en la Universitat Politècnica de València, passa d’un 13,333 a un 13,114, 0,219 de diferència.

4. Doble grau en Física i Matemàtiques impartit per la Universitat d’Alacant, passa de 13,213 a 12,428, 0,785 de diferència.

5. Grau en Medicina impartit per la Universitat de València, passa de 13,202 a 12,803, 0,399 punts de diferència.

6. Grau en Medicina impartit per la Universitat d’Alacant, passa de 13,200 a 12,824, 0,376 de diferència.

7. Grau en Enginyeria Aeroespacial impartit per la Universitat Politècnica de València, manté la seua nota de tall en 13,176.

8. Grau en Medicina impartit per la Universitat Miguel Hernández d’Elx, passa d’un 13,163 a un 12,781, 0,382 punts de diferència.

9. Grau en Medicina impartit per la Universitat Jaume I de Castelló, passa d’un 13,085 a un 12,75, 0,335 punts de diferència.

10. Doble grau en Matemàtiques i Enginyeria Informàtica a la Universitat de València, passa d’un 13,022 a un 12,604, 0,418 punts de diferència.

La secretària autonòmica d’Universitats, Esther Gómez, ha destacat que esta segona adjudicació “ha transcorregut sense incidències i ha ressaltat que esta centralització simplifica el procés per a l’alumnat”. “Totes les places disponibles es comuniquen i assignen per orde de nota i preferència el mateix dia, en un procés similar al de l’adjudicació inicial de places” ha afegit.

Esta iniciativa de centralització s’ha dut a terme entre la Conselleria d’Educació i les cinc universitats públiques de la Comunitat Valenciana amb l’objectiu de facilitar que l’alumnat sàpia amb seguretat la plaça que se li ha assignat i tindre la tranquil·litat de conéixer prèviament les dates d’adjudicacions de vacants sense haver d’estar pendent de les crides individualitzades.

Una altra novetat és que les noves notes de tall es podran consultar en la web Universitats.gva.es a partir del dilluns. “Es tracta d’un avanç molt important en el procés de transparència ja que l’alumnat sabrà amb certesa quina és l’última nota d’accés per a cada titulació” ha afegit Esther Gómez.

La Conselleria realitzarà en total nou adjudicacions, una per setmana, amb les vacants de totes les universitats públiques. La primera adjudicació va ser l’11 de juliol, este divendres s’ha fet la segona i les pròximes seran el 24 i 30 de juliol; el 4, 11, 18 i 25 de setembre i el 2 d’octubre.

Fecha: 18/07/2025